CELEX: 52017PC0226
Language: hr
Date: 2017-05-02
Title: Prijedlog PROVEDBENE ODLUKE VIJEĆA o utvrđivanju Preporuke za produljenje privremenog nadzora unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora

EUROPSKA KOMISIJA
            Bruxelles, 2.5.2017.
            COM(2017) 226 final
            2017/0095(NLE)
            Prijedlog
            PROVEDBENE ODLUKE VIJEĆA
            o utvrđivanju Preporuke za produljenje privremenog nadzora unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Tijekom 2015. više je država članica EU-a zbog rekordnog priljeva migranata u Europsku uniju i znatnih sekundarnih kretanja ponovno uvelo privremeni nadzor cijele ili dijelova svoje unutarnje granice. Takvo je stanje ozbiljno zaprijetilo javnom poretku i unutarnjoj sigurnosti u nekoliko država schengenskog prostora
                     1
                  . 
               
               
                  Prijetnje su nastale zbog ozbiljnih nedostataka u osiguravanju učinkovitog nadzora granica na dijelovima vanjske granice Unije, što je ugrozilo sveukupno funkcioniranje schengenskog prostora. U skladu s člankom 29. Zakonika o schengenskim granicama Preporukom Vijeća
                     2
                   koja je donesena na prijedlog Komisije
                     3
                   i koju je primilo pet država Schengenskog prostora koje su najviše pogođene (Austrija, Njemačka, Danska, Švedska i Norveška) prihvaćen je usklađeni pristup na razini EU-a kako bi se zadržao razmjeran privremeni nadzor na ograničenim dijelovima njihovih unutarnjih granica. 
               
               
                  Aktiviranje članka 29. Zakonika o schengenskim granicama i prihvaćanje usklađenog pristupa na razini EU-a kad je riječ o privremenom nadzoru državnih granica bili su među inicijativama osmišljenima u planu „Povratak Schengenu”
                     4
                  , kojim su se nastojali stvoriti uvjeti za potpuno ukidanje nadzora unutarnjih granica i povratak normalnom funkcioniranju schengenskog prostora što je prije moguće.
               
               
                  Vijeće je prvobitno preporučilo zadržavanje razmjernog privremenog nadzora unutarnjih granica u razdoblju od šest mjeseci. Vijeće je u skladu s člankom 29. dva puta produljilo svoju Preporuku
                     5
                   za istih pet država schengenskog prostora, oba puta za tri mjeseca. Istodobno, Vijeće je uočilo poboljšanje sveukupnog stanja zbog različitih mjera koje su poduzete. Ponovno uvedeni granični nadzor stoga je podvrgnut strožim uvjetima te je dotičnim državama schengenskog prostora nametnuta obveza detaljnog mjesečnog izvješćivanja. 
               
               
                  Prema člancima 25. i 29. Zakonika o schengenskim granicama, ako se iznimne okolnosti nastave, to se razdoblje ponovno može produljiti u skladu s uvjetima i postupkom utvrđenima u članku 29.
               
               
                  Preporukama koje je donijelo Vijeće ne dovode se u pitanje dodatni instrumenti koji su dostupni svim državama članicama, uključujući pet dotičnih država schengenskog prostora, u okviru općih pravila za privremeno ponovno uvođenje nadzora unutarnjih granica u slučaju nove ozbiljne prijetnje javnom poretku ili unutarnjoj sigurnosti koja nije povezana s nedostacima u upravljanju vanjskim granicama. Na primjer, tijekom tog razdoblja Francuska, na koju se nisu odnosile te preporuke, zbog neprekidnih terorističkih prijetnji ponovno je uvela i zadržala granični nadzor na svim unutarnjim granicama. Švedska je nakon terorističkog napada u Stockholmu obavijestila o ponovnom uvođenju privremenog graničnog nadzora na svim unutarnjim granicama u razdoblju od 7. do 15. travnja 2017.
               
               
                  Komisija je i potpuno svjesna činjenice da migracijski tokovi na bilo kojem dijelu granice EU-a mogu ozbiljno zaprijetiti javnom poretku ili unutarnjoj sigurnosti u jednoj državi članici ili više njih. Stoga se na različitim dijelovima granice na moru i na kopnu poduzimaju mjere za usklađeno djelovanje, među ostalim dodatnim naporima na središnjoj sredozemnoj ruti
                     6
                   putem partnerskog okvira te poduzimanjem dodatnih mjera na odgovarajućim dijelovima vanjskih granica. Komisija je također svjesna da su se posljednjih godina pojavili novi izazovi u području sigurnosti, kao što pokazuju nedavni teroristički napadi u Berlinu, Stockholmu i Parizu. S tim u vezi, iako je postojeći pravni okvir dovoljan za rješavanje dosadašnjih izazova, Komisija razmatra je li on dovoljno prilagođen rješavanju sve većih izazova u području sigurnosti.
               
               
                  Komisija je posvećena tome da i dalje osigurava punu primjenu postojećih instrumenata te raditi na potrebnim novim inicijativama kako bi se stanje nastavilo stabilizirati, imajući u vidu činjenicu da se nedostaci produljenja nadzora unutarnjih granica, tj. ekonomski troškovi i prepreke slobodnom kretanju građana, moraju dovesti u ravnotežu s rezultatima koji su ostvareni dosad provedenim nadzorom unutarnjih granica. 
               
               
                  Trenutačno stanje
               
               
                  Na temelju mjesečnih izvješća koja su dostavile pet dotičnih država schengenskog prostora te svih raspoloživih informacija Komisija može zaključiti da se nadzor i dalje provodi u skladu s uvjetima utvrđenima u Preporuci. Nadzor se kao i u prethodnim razdobljima provodio samo kad je bio potreban, i dalje je bio razmjeran, ciljan, ograničenog intenziteta te se njime što je manje moguće ometalo građane u prelasku dotičnih unutarnjih granica. Komisija prima na znanje da je pet država schengenskog prostora u svojim izvješćima istaknulo potrebu za nastavkom nadzora unutarnjih granica. Međutim, Komisija također prima na znanje zabrinutost Slovenije zbog potrebe daljnje provedbe graničnog nadzora na austrijsko-slovenskoj granici jer Slovenija smatra da su se od uvođenja privremenog nadzora unutarnjih granica okolnosti znatno promijenile.
               
               
                  U izvješćima koje su države schengenskog prostora dostavile na temelju Preporuke od 7. veljače 2017. potvrđuje se trend uočen u izvješćima dostavljenima na temelju preporuka od 12. svibnja 2016. i od 11. studenoga 2016. (u smislu broja zaprimljenih zahtjeva za azil ili osoba kojima je odbijen ulazak nakon provedbe nadzora), a time i nastavak postupne stabilizacije stanja. 
               
               
                  Broj nezakonitih dolazaka u Europsku uniju preko grčke vanjske granice nizak je i u razdoblju obuhvaćenim Preporukom od 7. veljače 2017., unatoč neznatnom povećanju proteklih nekoliko tjedana koje je možda prouzročeno povoljnijim vremenskim uvjetima. Operacionalizacija Europske agencije za graničnu i obalnu stražu
                     7
                   koja je u tijeku te njezin postupan i stabilan početak djelovanja u kombinaciji s neprekinutom provedbom Izjave EU-a i Turske od 18. ožujka 2016. i dalje su ključni koraci za kontrolu stanja.
               
               
                  Ipak, potrebni su dodatni napori kako bi se osigurala potpuna izgradnja kapaciteta Europske agencije za graničnu i obalnu stražu potrebnih za zaštitu vanjske granice Unije upotpunjavanjem instrumenata koji su Agenciji na raspolaganju za provedbu operacija, posebno obveznih snaga za brzu reakciju. Nužno je dovršiti i procjenu osjetljivosti koja je u tijeku te izdati prve preporuke odgovarajućim državama članicama u kojima će se ponajprije razmatrati najhitnije osjetljive situacije koje se očekuju krajem svibnja i rezultati prve simulacije koji se očekuju krajem listopada 2017. Nakon što je Vijeće odobrilo pregovarački mandat za sporazum o statusu koji se treba sklopiti s dvjema susjednim zemljama EU-a, u travnju 2017. započeli su pregovori sa Srbijom. EU čeka da bivša jugoslavenska republika Makedonija što prije započne s pregovorima.
               
            
            
               Od 15. ožujka 2017. u Grčkoj se postupno počinju ponovno primjenjivati postojeća pravila iz Dublinske uredbe. Idućih mjeseci potrebni su dodatni napori kako bi se u praksi provela preporuka Komisije
                  8
                kojom bi se osiguralo puno sudjelovanje Grčke u Dublinskom sustavu, neovisno o trenutačnom radu na unapređenju tih pravila. 
            
            
               
                  Osim toga, u Grčkoj i dalje postoji znatan broj nezakonitih migranata i tražitelja azila (približno 60 000). Žarišne točke i kampovi u Grčkoj i dalje su preopterećeni zbog spore obrade zahtjeva; napredak u pogledu premještanja i vraćanja i dalje nije dovoljan da bi se znatno pridonijelo smanjenju tih brojki i rasterećenju grčkih nadležnih tijela. Stanje u pogledu kretanja duž zapadnobalkanske rute posljednjih se tjedana donekle stabiliziralo; međutim, ono se može i brzo promijeniti zbog povoljnijih vremenskih uvjeta. Države članice duž te rute i dalje poduzimaju mjere namijenjene smanjenju mogućeg izvanrednog priljeva migranata i podizanju graničnih ograda.  
               
               
                  Opće je stanje stoga i dalje nestabilno te su dotične države članice i dalje izložene riziku od nezakonitih kretanja; za stabilizaciju stanja potrebni su dodatni napori.
               
            
         
         
            
               
                  Daljnji koraci
               
               
                  Unatoč neprekidnom napretku uvjeti utvrđeni u planu „Povratak Schengenu”, kojima bi se omogućilo ukidanje trenutačnog nadzora unutarnjih granica, danas još nisu u cijelosti ispunjeni.
               
               
                  Kao i u prethodnim razdobljima, broj migranata u Grčkoj i dalje izaziva zabrinutost te se zbog njega može opravdati zadržavanje odgovarajućih mjera. Stanje duž zapadnobalkanske rute i dalje je nestabilno, a države članice najviše pogođene sekundarnim kretanjima nezakonitih migranata koji pristižu iz Grčke i dalje su izložene riziku od nezakonitih kretanja.
               
               
                  Osim toga, kao što je prethodno podrobno objašnjeno, za početak djelovanja Europske agencije za graničnu i obalnu stražu potrebno je još nekoliko mjeseci kako bi u potpunosti izgradila kapacitete i preuzela svoju ulogu u zaštiti vanjskih granica EU-a. 
               
               
                  Osim toga, kako bi se ubrzala obrada zaostalih zahtjeva za azil u Grčkoj, potrebno je znatno ubrzati premještanja i vraćanja iz Grčke i drugih država članica. Komisija stoga hitno poziva države članice da do rujna 2017. ispune utvrđene ciljeve kako bi osigurale da su premješteni svi kandidati koji ispunjavaju uvjete.
               
               
                  Budući da prethodno navedene činjenice upućuju na daljnje postojanje iznimnih okolnosti, Komisija smatra opravdanim dopustiti Austriji, Njemačkoj, Danskoj, Švedskoj i Norveškoj da za još jedno razmjerno razdoblje nastave provoditi trenutačni nadzor unutarnjih granica kao izvanrednu mjeru. 
               
               
                  Te države schengenskog prostora trebaju odlučiti hoće li produljiti nadzor unutarnjih granica, vodeći pritom računa o tome da bi se takvom nadzoru trebalo pribjeći samo kao krajnjoj mjeri. Kako bi djelotvorno ispunila svoju obvezu suradnje s tim državama schengenskog prostora na postupnom ukidanju nadzora unutarnjih granica poboljšanjem drugih mjera osim graničnog nadzora koje bi se mogle primijeniti za djelotvorno uklanjanje utvrđenih prijetnji, Komisija usporedno s ovom Preporukom donosi Preporuku o razmjernim policijskim kontrolama i policijskoj suradnji u schengenskom prostoru. U tom tekstu Komisija razmatra preporuke o tome kako se sve države schengenskog prostora mogu više i bolje koristiti svojim policijskim ovlastima u cijelom svom državnom području te u pograničnom prostoru i na glavnim europskim prometnicama. U Preporuci se države schengenskog prostora poziva i na jačanje napora u području prekogranične policijske suradnje te razmjerne policijske kontrole unutar državnog područja i u pograničnom području. U tom kontekstu, s obzirom na to da će države schengenskog prostora radi prilagodbe novim okolnostima možda morati poduzeti operativne pripreme u pogledu resursa, preraspodjele zadaća, nabave suvremene tehnološke opreme ili naprosto promjene trenutačne paradigme i navika i da će stoga za njezinu provedbu biti potrebno određeno vrijeme, Komisija preporuča da se ona provede što prije, a najkasnije u roku od šest mjeseci.
               
               
                  Do provedbe ove Preporuke, od dotičnih se pet država schengenskog prostora očekuje da prije svakog ponovnog uvođenja ili zadržavanja nadzora unutarnjih granica procijene može li se stanje u pogledu utvrđenih prijetnji riješiti pojačanim policijskim kontrolama. 
               
               
                  Na temelju činjeničnih pokazatelja dostupnih u ovoj fazi, uključujući procjenu vremena potrebnog za potpuni početak djelovanja Europske agencije za graničnu i obalnu stražu te razdoblje provedbe Preporuke o razmjernim policijskim kontrolama i policijskoj suradnji u schengenskom prostoru, kao i nadolazeće blaže vremenske uvjete zbog kojih bi se mogao povećati broj nezakonitih dolazaka u EU i kasnijih sekundarnih kretanja, trenutačno i posljednje
                     9
                   produljenje privremenog nadzora unutarnjih granica koje se temelji na postojanju iznimnih okolnosti ne bi trebalo premašiti šest mjeseci. 
               
               
                  Područje primjene prijedloga
               
               
                  Pet država schengenskog prostora koje trenutačno provode privremeni nadzor unutarnjih granica u skladu s Preporukom Vijeća od 7. veljače 2017. trebalo bi dobiti dopuštenje da ga provode još šest mjeseci uz stroge uvjete.  
               
               
                  S obzirom na neprekidnu stabilizaciju stanja i na cilj postupnog ukidanja privremenog nadzora unutarnjih granica dotične države schengenskog prostora trebale bi prvo pažljivo procijeniti mogu li se pojačanjem policijskih kontrola unutar državnog područja, uključujući pogranična područja, na odgovarajući način ukloniti utvrđene prijetnje javnom poretku ili unutarnjoj sigurnosti, kao što se preporučuje u Preporuci Komisije od 3. svibnja 2017. o razmjernim policijskim kontrolama i policijskoj suradnji u schengenskom prostoru, i ponovno uvesti/nastaviti provoditi nadzor dotičnih unutarnjih granica tek kao krajnju mjeru. Mogućnosti primjene drugih mjera trebale bi se redovito razmatrati te bi njihovoj primjeni trebalo dati prednost zbog slabijeg učinka na slobodno kretanje unutar schengenskog prostora. Dotične države schengenskog prostora trebale bi razmotriti koji su instrumenti, uključujući policijske kontrole, najprikladniji, te u svojim obavijestima drugim državama članicama, Europskom parlamentu i Komisiji navesti razloge odluke o provedbi nadzora državne granice kao krajnje mjere.
               
               
                  Zahtjevi iz Preporuke od 7. veljače 2017. da dotične države članice trebaju svaki tjedan preispitivati nadzor u pogledu njegove nužnosti, učestalosti, lokacije i trajanja, prilagođavati ga razini prijetnje zbog koje se provodi te ga po potrebi postupno ukinuti zadržavaju se za ovu Preporuku. Dotične države schengenskog prostora trebale bi se i dalje redovito savjetovati s odgovarajućim državama članicama kako bi se osiguralo da se nadzor unutarnjih granica provodi samo na onim dijelovima unutarnje granice na kojima se to smatra potrebnim i razmjernim u skladu sa Zakonikom o schengenskim granicama.
               
               
                  Obveza iscrpnog izvješćivanja uvedena Preporukom od 7. veljače 2017. i dalje će se primjenjivati. Nakon svakog mjeseca provedbe ove Preporuke dotična bi država članica trebala odmah izvijestiti Komisiju i Vijeće o ishodu provedenog nadzora te o procjeni daljnje potrebe za tim nadzorom, ako je to primjenjivo. To bi izvješće trebalo uključivati barem ukupan broj kontroliranih osoba, ukupan broj slučajeva u kojima je nakon kontrole odbijen ulazak, ukupan broj odluka o vraćanju izdanih nakon provedenih kontrola i ukupan broj zahtjeva za azil zaprimljenih na unutarnjim granicama na kojima se provode kontrole.
               
               
                  Komisija će pomno pratiti primjenu Preporuke i stanje na terenu.
               
            
            
               Kako bi se postupno ukinuo privremeni nadzor unutarnjih granica, Komisija će također pratiti te uzeti u obzir postignuti napredak dotičnih država schengenskog prostora u provedbi Preporuke o razmjernim policijskim kontrolama i policijskoj suradnji u schengenskom prostoru.  
            
            
               •Dosljednost s postojećim odredbama politike u određenom području
            
            
               
                  Ovom se Preporukom nastoji osigurati provedba postojećih odredbi u ovom području politike.
               
            
            
               •Dosljednost u odnosu na druge politike Unije
            
            
               
                  Preporuka je povezana s politikom Unije o unutarnjem tržištu te o migraciji i azilu.
               
            
         
         
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 29. Uredbe (EU) 2016/399 Europskog parlamenta i Vijeća od 9. ožujka 2016. o Zakoniku Unije o pravilima kojima se uređuje kretanje osoba preko granica (Zakonik o schengenskim granicama).
            
            
               •Supsidijarnost (za neisključivu nadležnost) 
            
            
               
                  U članku 29. Uredbe (EU) 2016/399 navodi se da Vijeće donosi preporuku za privremeni nadzor unutarnjih granica na temelju prijedloga Komisije.
               
            
            
               Ako je ugroženo sveukupno funkcioniranje područja u kojem nema nadzora unutarnjih granica, potrebno je djelovanje na razini Unije.
            
            
               •Proporcionalnost
            
            
               
                  Ovaj Prijedlog ne premašuje nužne mjere za postizanje željenih ciljeva.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post  evaluacija/provjera primjerenosti postojećeg zakonodavstva
            
            
               
                  Nije primjenjivo.
               
            
            
               •Savjetovanja s dionicima
            
            
               S obzirom na hitnost prijedloga nije bilo moguće provesti savjetovanje s dionicima.
            
            
               •Prikupljanje i primjena stručnih znanja
            
            
               
                  Nije primjenjivo.
               
            
            
               •Procjena učinka
            
            
               S obzirom na predviđeni ograničeni rok te na podatke koje su dostavile dotične države schengenskog prostora, kao i na dostupne informacije koje se odnose na stanje u Grčkoj, nije izrađena cjelovita procjena učinka.
            
            
               •Primjerenost propisa i pojednostavljivanje
            
            
               
                  Nije primjenjivo.
               
            
            
               •Temeljna prava
            
         
         
            
               
                  Tijekom izrade Prijedloga uzeta je u obzir zaštita temeljnih prava.
               
            
            
               4.UTJECAJ NA PRORAČUN
            
            
               
                  Predloženom mjerom ne utječe se na proračun EU-a.
               
            
            
               5.OSTALI DIJELOVI
            
            
               Nije primjenjivo.
            
            
               2017/0095 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o utvrđivanju Preporuke za produljenje privremenog nadzora unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu (EU) 2016/399 Europskog parlamenta i Vijeća od 9. ožujka 2016. o Zakoniku Unije o pravilima kojima se uređuje kretanje osoba preko granica (Zakonik o schengenskim granicama)
                  10
               , a posebno njegov članak 29.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 29. Zakonika o schengenskim granicama Vijeće je 12. svibnja 2016. na prijedlog Komisije donijelo Provedbenu odluku o utvrđivanju Preporuke za privremeni nadzor unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora. 
            
            
               (2)Vijeće je preporučilo da pet država schengenskog prostora (Austrija, Njemačka, Danska, Švedska i Norveška) i dalje provode razmjeran privremeni nadzor granica na ograničenom broju dijelova svojih unutarnjih granica u početnom razdoblju od šest mjeseci radi uklanjanja ozbiljne prijetnje javnom poretku i unutarnjoj sigurnosti u tim državama zbog nedostataka pri nadzoru vanjske granice u Grčkoj te kasnijih sekundarnih kretanja nezakonitih migranata koji ulaze preko Grčke, a idu u druge države schengenskog prostora. Vijeće je na prijedlog Komisije 11. studenoga 2016. i 7. veljače 2017. dva puta za tri mjeseca dodatno produljilo to razdoblje. 
            
            
               (3)Prema člancima 25. i 29. Zakonika o schengenskim granicama početno razdoblje koje je Vijeće preporučilo može se produljiti ako se iznimne okolnosti nastave. 
            
            
               (4)U skladu s preporukama od 11. studenoga 2016. i 7. veljače 2017. dotične države schengenskog prostora trebale su svaki mjesec izvijestiti Komisiju o ishodu provedenog nadzora te, ako je to primjenjivo, o procjeni daljnje potrebe za tim nadzorom. Komisija je primila ta izvješća od svih dotičnih država schengenskog prostora. Prema informacijama u tim izvješćima nadzor je i dalje u skladu s uvjetima utvrđenima u Preporuci. Tim se informacijama potvrđuje i stabilizacija stanja u tim državama u smislu broja osoba kojima je odbijen ulazak i zahtjeva za azil podnesenih tijekom nadzora.
            
            
               (5)Međutim, unatoč tom napretku, uvjeti utvrđeni planom „Povratak Schengenu” za ukidanje nadzora svih unutarnjih granica i povratak na normalno funkcioniranje schengenskog prostora još nisu u cijelosti ispunjeni. U Grčkoj i duž zapadnobalkanske rute i dalje postoji velik broj nezakonitih migranata od kojih jedan dio nije registriran. I dalje postoji rizik od nezakonitih sekundarnih kretanja tih migranata unutar schengenskog prostora.
            
            
               (6)U svojoj je Komunikaciji pod nazivom „Povratak Schengenu – Plan” Komisija utvrdila različite politike koje je potrebno provesti radi povratka potpuno funkcionalnom schengenskom prostoru. U tijeku je proces početka djelovanja Europske agencije za graničnu i obalnu stražu. Međutim, potreban je dodatni doprinos država članica kako bi se upotpunili njezini resursi te kako bi joj se omogućilo da u potpunosti preuzme svoju ulogu u osiguravanju vanjskih granica Unije. Još nisu izdane preporuke nakon prvih procjena osjetljivosti. O sporazumima o statusu sa Srbijom trenutačno se pregovara.
            
         
         
            
               (7)Nakon više od godine dana provedbom Izjave EU-a i Turske od 18. ožujka 2016. i dalje se ostvaruju konkretni rezultati, kao što je potvrđeno u petom izvješću o napretku
                  11
               . No, broj dolazaka još je viši od broja osoba koje se iz Grčke vraća u Tursku, čime se dodatno opterećuju grčki otoci. Potrebno je nastaviti s napretkom u pogledu drugih elemenata Izjave. Stoga se provedba Izjave neprekidno treba pratiti. Isto vrijedi i za stanje duž zapadnobalkanske rute i provedbu Izjave sa sastanka čelnika država zapadnog Balkana. 
            
            
               (8)I dalje postoje iznimne okolnosti koje se smatraju ozbiljnom prijetnjom javnom poretku i unutarnjoj sigurnosti i koje ugrožavaju sveukupno funkcioniranje schengenskog prostora.
            
            
               (9)S obzirom na navedene činjenice čini se opravdanim dopustiti kao krajnju mjeru dodatno i konačno produljenje privremenog nadzora dotičnih unutarnjih granica državama schengenskog prostora koje ga trenutačno provode, odnosno Austriji, Njemačkoj, Danskoj, Švedskoj i pridruženoj zemlji Norveškoj, u skladu s člankom 29. Zakonika o schengenskim granicama. 
            
            
               (10)Vijeće uzima u obzir Preporuku Komisije o razmjernim policijskim kontrolama i policijskoj suradnji u schengenskom prostoru kojom bi se pridonijelo i postupnom ukidanju privremenog nadzora unutarnjih granica radi potpunog ukidanja nadzora unutarnjih granica i povratka normalnom funkcioniranju schengenskog prostora što je prije moguće davanjem prednosti provedbi policijskih kontrola radi odgovarajućeg uklanjanja ozbiljnih prijetnji javnom poretku ili unutarnjoj sigurnosti. Vijeće prima na znanje da Komisija preporuča svim državama schengenskog prostora da preporučene mjere provedu što prije, a najkasnije u roku od šest mjeseci. 
            
            
               (11)Na temelju procjene preostalog vremena koje je potrebno za provedbu ostalih mjera kojima se namjeravaju osigurati odgovarajuća zaštita vanjskih granica EU-a i odgovarajuća razina sigurnosti unutar schengenskog prostora to produljenje ne bi trebalo premašiti razdoblje od šest mjeseci od datuma donošenja ove Provedbene odluke.
            
            
               (12)Države članice koje odluče dalje provoditi nadzor unutarnjih granica na temelju ove Provedbene odluke trebale bi o tome obavijestiti ostale države članice, Europski parlament i Komisiju.
            
            
               (13)Prije nego što se odluče za takav nadzor, dotične bi države članice trebale razmotriti mogućnost primjene drugih mjera umjesto nadzora unutarnjih granica kojima bi se manje ometala sloboda kretanja osoba i robe, a ipak djelotvorno uklonila utvrđena prijetnja. U Preporuci Komisije o razmjernim policijskim kontrolama i policijskoj suradnji u schengenskom prostoru Komisija poziva države schengenskog prostora da se djelotvornije koriste svojim policijskim ovlastima na cijelom državnom području, uključujući pogranično područje i glavne prometnice te da daju prednost policijskim kontrolama. Međutim, do provedbe te Preporuke Komisije, dotične bi države schengenskog prostora u svojim obavijestima trebale navesti ishod razmatranja najprikladnijih instrumenata te razloge odluke o provedbi nadzora državne granice.
            
            
               (14)Prema ovoj Provedbenoj odluci nadzor bi se trebao i dalje provoditi samo u potrebnoj mjeri te bi po intenzitetu trebao biti ograničen na apsolutno nužan minimum i prilagođen okolnostima. Stoga se može predvidjeti da bi svako daljnje smanjenje priljeva trebalo dovesti do ukidanja nadzora na dotičnim dijelovima granica. Trebao bi se provoditi samo ciljani nadzor utemeljen na analizi rizika i obavještajnim podacima koji se neprekidno ažuriraju radi ostvarenja što veće koristi od nadzora i ograničavanja njegova negativnog utjecaja na slobodu kretanja. Schengenske države na koje taj nadzor utječe na odgovarajućim dijelovima državnih granica trebaju imati mogućnost redovito iznositi svoja stajališta u pogledu njegove nužnosti; država schengenskog prostora koja je odlučila ponovno uvesti taj nadzor trebala bi uzeti u obzir ta stajališta kada preispituje nužnost kontrola, s ciljem njihova postupnog smanjenja.
            
            
               (15)Na kraju svakog mjeseca provedbe ove Provedbene odluke potrebno je Komisiji odmah dostaviti potpuno izvješće o rezultatima provedenih kontrola s procjenom daljnje potrebe za takvim nadzorom, ako je to primjenjivo. To bi izvješće trebalo uključivati ukupan broj kontroliranih osoba, ukupan broj slučajeva u kojima je nakon kontrole odbijen ulazak, ukupan broj odluka o vraćanju izdanih nakon provedenih kontrola i ukupan broj zahtjeva za azil podnesenih na unutarnjim granicama na kojima se provode kontrole.
            
            
               (16)Vijeće prima na znanje najavu Komisije da će pomno pratiti primjenu ove Provedbene odluke,
            
            
            
               PREPORUČUJE: 
            
            
               1.Austriji, Njemačkoj, Danskoj, Švedskoj i Norveškoj da produlje razmjeran privremeni granični nadzor na razdoblje od najviše šest mjeseci, s početkom od dana donošenja ove Provedbene odluke, na sljedećim unutarnjim granicama:
            
            
               –Austrija na kopnenim granicama između Austrije i Mađarske te Austrije i Slovenije,
            
            
               –Njemačka na kopnenoj granici između Njemačke i Austrije,
            
            
               –Danska u danskim lukama s trajektnim vezama s Njemačkom i na kopnenoj granici između Danske i Njemačke,
            
            
               –Švedska u švedskim lukama u policijskim okruzima Jug i Zapad te na mostu Öresund,
            
            
               –Norveška u norveškim lukama s trajektnim vezama s Danskom, Njemačkom i Švedskom.
            
            
               2.Prije odluke o daljnjem produljenju tog nadzora na temelju ove Preporuke dotične države članice trebale bi razmijeniti mišljenja s odgovarajućim državama članicama kako bi se osiguralo da se nadzor unutarnjih granica provodi samo u slučajevima u kojima se to smatra potrebnim i razmjernim. Nadalje, dotične države članice trebale bi osigurati da se nadzor unutarnjih granica provodi samo kao krajnja mjera kad se drugim mjerama ne može postići jednak učinak i samo na onim dijelovima unutarnjih granica na kojima se provedba tog nadzora, u skladu sa Zakonikom o schengenskim granicama, smatra potrebnom i razmjernom. Ako se korištenjem policijskim ovlastima ostvaruju jednaki rezultati u pogledu sigurnosti, trebala bi se im se dati prednost kao mjeri kojom se manje ometa slobodno kretanje osoba i robe. Dotične države članice trebale bi o tome obavijestiti ostale države članice, Europski parlament i Komisiju.
            
            
               3.Nadzor državnih granica trebao bi i dalje biti ciljan i utemeljen na analizi rizika i obavještajnim podacima koji se neprekidno ažuriraju te u pogledu opsega, učestalosti, lokacije i trajanja ograničen na ono što je nužno da bi se odgovorilo na ozbiljnu prijetnju te zaštitilo javni poredak i unutarnju sigurnost. Država članica koja provodi nadzor unutarnjih granica na temelju ove Provedbene odluke trebala bi svaki tjedan preispitivati provedbu nadzora u pogledu nužnosti, učestalosti, lokacije i trajanja, prilagođavati intenzitet nadzora razini prijetnje zbog koje se provodi, prema potrebi postupno ga ukinuti te svaki mjesec bez odgode izvješćivati Komisiju i Vijeće.
            
         
         
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Kronološki: Njemačka, Austrija, Slovenija, Mađarska, Švedska, Norveška, Danska.
               
               
                  
                     (2)
                  Provedbena odluka Vijeća (EU) 2016/894 od 12. svibnja 2016. o utvrđivanju preporuke za privremeni nadzor unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora (SL L 151, 8.6.2016., str. 8–11).
               
               
                  
                     (3)
                  Prijedlog Provedbene odluke Vijeća o utvrđivanju preporuke za privremeni nadzor unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora, COM(2016) 275 final od 4. svibnja 2016.
               
               
                  
                     (4)
                  Komunikacija Komisije Europskom parlamentu, Europskom vijeću i Vijeću „Povratak Schengenu – Plan”, COM(2016) 120 final od 4. ožujka 2016.
               
               
                  
                     (5)
                  Provedbena odluka Vijeća (EU) 2016/1989 od 11. studenoga 2016. o utvrđivanju preporuke za produljenje privremenog nadzora unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora (SL L 306, 15.11.2016., str. 13.–15.) i Provedbena odluka Vijeća (EU) 2017/246 od 7. veljače 2017. o utvrđivanju preporuke za produljenje privremenog nadzora unutarnjih granica u iznimnim okolnostima zbog kojih je ugroženo sveukupno funkcioniranje schengenskog prostora (SL L 36, 11.2.2017, str. 59.–61.).
               
               
                  
                     (6)
                  Komunikacija Europskom parlamentu, Europskom vijeću i Vijeću – „Migracije na srednjosredozemnoj ruti – Upravljanje tokovima, spašavanje života”, JOIN(2017) 4 final od 25. siječnja 2017.
               
               
                  
                     (7)
                  Vidjeti Treće izvješće Komisije Europskom parlamentu, Europskom vijeću i Vijeću o operativnosti europske granične i obalne straže, COM(2017) 219 final od 3. svibnja 2017. 
               
               
                  
                     (8)
                  Preporuka Komisije od 8.12.2016. upućena državama članicama o ponovnoj uspostavi transfera u Grčku u skladu s Uredbom (EU) br. 604/2013, C(2016) 8525 final.
               
               
                  
                     (9)
                  Vidjeti članak 29. stavak 1. Zakonika o schengenskim granicama, kojim se propisuje da se početno razdoblje ponovnog uvođenja nadzora može produljiti najviše tri puta.
               
               
                  
                     (10)
                  SL L 77, 23.3.2016., str. 1.
               
               
                  
                     (11)
                  Peto izvješće Komisije Europskom parlamentu, Europskom vijeću i Vijeću o napretku provedbe Izjave EU-a i Turske, COM(2017) 204 final od 2. ožujka 2017.